ADI
ADI er forkortelse for acceptabel daglig indtagelse.
ADI-værdier angiver den mængde af et stof, som et menneske kan indtage risikofrit hver dag gennem et helt liv. ADI-værdier bestemmes ud fra toksikologiske forsøg med dyr og angives normalt i mg pr. kg legemsvægt. Jo større ADI værdi, jo mindre toksisk er stoffet.
I Danmark fastsætter Fødevarestyrelsen sammen med internationale organisationer ADI-værdier for tilsætningsstoffer til fødevarer og for stoffer, der anvendes som bekæmpelsesmidler og veterinære lægemidler i fødevareproduktion og som kan forekomme i restkoncentrationer i fødevarer.